**ΚΑΝΟΝΙΣΜΟΣ ΠΡΑΚΤΙΚΗΣ ΑΣΚΗΣΗΣ ΣΕΦΑΑ, ΕΚΠΑ**

**ΕΣΩΤΕΡΙΚΟΣ ΚΑΝΟΝΙΣΜΟΣ ΠΡΑΚΤΙΚΗΣ ΑΣΚΗΣΗΣ ΦΟΙΤΗΤΩΝ - ΤΕΦΑΑ**

Η Πρακτική Άσκηση στο πλαίσιο των προπτυχιακών σπουδών αποτελεί μια εξαιρετική ευκαιρία για τους φοιτητές/τριες του ΤΕΦΑΑ να εφαρμόσουν -υπό εποπτεία- τις ακαδημαϊκές γνώσεις στην πράξη, σε περιβάλλον εργασίας δημόσιων ή ιδιωτικών οργανισμών. Μέσω της Πρακτικής Άσκησης οι φοιτητές/τριες εξοικειώνονται με το εργασιακό περιβάλλον και αποκτούν επαγγελματική εμπειρία σε δομές Φυσικής Αγωγής & Αθλητισμού. Βασικός στόχος της είναι να δοθεί στους ασκούμενους φοιτητές η ευκαιρία να εφαρμόσουν σε πραγματικές συνθήκες τις θεωρητικές γνώσεις και τις δεξιότητες που απέκτησαν κατά τα χρόνια της πανεπιστημιακής φοίτησής τους και να αναπτύξουν προοδευτικά τις ικανότητές τους και την αυτονομία τους σε θέματα διδασκαλίας και εκπαίδευσης. Η εξοικείωση των φοιτητών/-τριων με την ασφαλή εφαρμογή σύγχρονων διδακτικών μέσων και μεθόδων είναι το μέγιστο ζητούμενο, προκειμένου να παρακινηθούν οι σύγχρονοι μαθητές/αθλητές να υιοθετήσουν συνήθειες δια βίου άσκησης και ποιότητας ζωής.

Η Πρακτική Άσκηση έχει τρεις μορφές:

(α) Υποχρεωτική Πρακτική Άσκηση σε σχολεία Πρωτοβάθμιας και Δευτεροβάθμιας Εκπαίδευσης ***(υποχρεωτική για το σύνολο των φοιτητών, σύμφωνα με το ισχύον Πρόγραμμα Σπουδών του ΤΕΦΑΑ)***

(β) Πρακτική Άσκηση ως μέρος μαθήματος ειδίκευσης (***υποχρεωτική για τους φοιτητές/-τριες που θα επιλέξουν Ειδίκευση που σύμφωνα με το ισχύον Πρόγραμμα Σπουδών του ΤΕΦΑΑ περιλαμβάνει Πρακτική Άσκηση)***

(γ) Επιδοτούμενη Πρακτική Άσκηση *(****προαιρετική, αμειβόμενη, με επιχορήγηση από χρηματοδότηση Προγραμμάτων ΕΣΠΑ, για φοιτητές/τριες που πληρούν τις προϋποθέσεις που αναφέρονται στη σελίδα……)***

**(α) Υποχρεωτική Πρακτική Άσκηση σε σχολεία Πρωτοβάθμιας και Δευτεροβάθμιας Εκπαίδευσης**. Αποτελεί *υποχρεωτικό μέρος*των υποχρεωτικών μαθημάτων *ΘΕ-332Υπ-Αθλητική Παιδαγωγική & Πρακτική Άσκηση στην Α’βάθμια Εκπαίδευση (Έ εξάμηνο)* και *ΘΕ-333Υπ- Διδακτική Φυσικής Αγωγής & Πρακτική Άσκηση στην Β’βάθμια Εκπαίδευση* (ΣΤ’ εξάμηνο) και βάσει του Προγράμματος Σπουδών του ΤΕΦΑΑ διεξάγεται *χωρίς αμοιβή* (βλ. Οδηγό Σπουδών ΠΠΣ-ΤΕΦΑΑ).

Η δομή της υποχρεωτικής Πρακτική Άσκησης στα σχολεία έχει ως εξής:

1. Προσέλευση των φοιτητών/ τριων στο σχολείο, γνωριμία με τον/την σύμβουλο εκπαιδευτικό Φυσικής Αγωγής του σχολείου, παρατήρηση μαθημάτων εκπαιδευτικού.
2. Σχεδιασμός ημερήσιων προγραμμάτων σε συνεργασία με τον σύμβουλο εκπαιδευτικό Φυσικής Αγωγής του σχολείου.
3. Διδασκαλία υπό την επίβλεψη και καθοδήγηση του συμβούλου εκπαιδευτικού Φυσικής Αγωγής του σχολείου, συζήτηση και παροχή ανατροφοδότησης σχετικά με τη διδασκαλία.
4. Συμπλήρωση εντύπων πρακτικής άσκησης και προετοιμασία εργασίας.

Το σχολείο όπου πραγματοποιείται η πρακτική άσκηση ορίζεται αρχικά από τους υπευθύνους των μαθημάτων *Αθλητική Παιδαγωγική & Πρακτική Άσκηση στην Α’βάθμια Εκπαίδευση* και *Διδακτική Φυσικής Αγωγής & Πρακτική Άσκηση στην Β’βάθμια Εκπαίδευση* στην αρχή του αντίστοιχου εξαμήνου. Στη συνέχεια, οι φοιτητές/τριες σε συνεργασία με τον σύμβουλο εκπαιδευτικό Φυσικής Αγωγής του σχολείου επιλέγουν την τάξη, το τμήμα και τις ώρες διδασκαλίας σύμφωνα με το πρόγραμμα του σχολείου αλλά και το δικό τους. Οι φοιτητές/φοιτήτριες οργανώνονται σε ζευγάρια και κάθε ζευγάρι αναλαμβάνει τη διδασκαλία του μαθήματος της Φυσικής Αγωγής σε τάξεις Δημοτικού σχολείου (18 διδακτικές ώρες για το Ε’ εξάμηνο) και τάξεις Γυμνασίου/Λυκείου (21 διδακτικές ώρες για το ΣΤ’ εξάμηνο).

**Προσδοκώμενα Μαθησιακά Αποτελέσματα από την Πρακτική Άσκηση στα σχολεία Πρωτοβάθμιας Εκπαίδευσης**

Κατά τη διάρκεια της Πρακτικής Άσκησης πραγματοποιούνται στα συνεργαζόμενα σχολεία προγραμματισμένες επισκέψεις από τους επιβλέποντες-επόπτες των μαθημάτων *Αθλητική Παιδαγωγική & Πρακτική Άσκηση στην Α’βάθμια Εκπαίδευση* και *Διδακτική Φυσικής Αγωγής & Πρακτική Άσκηση στην Β’βάθμια Εκπαίδευση*. Σκοπός της επίσκεψης είναι η παρατήρηση της διδασκαλίας των ασκούμενων φοιτητών/τριων και η παροχή σχετικής ανατροφοδότησης, καθώς και η συζήτηση με τους συμβούλους εκπαιδευτικούς σε θέματα που αφορούν στη σωστή οργάνωση και λειτουργία της Πρακτικής Άσκησης. Με την ολοκλήρωση της υποχρεωτικής Πρακτικής Άσκησης στα σχολεία αναμένεται οι φοιτητές/τριες να είναι σε θέση:

1. να συντάσσουν ημερήσια προγράμματα σύμφωνα με διακριτούς σκοπούς, πρότυπα μάθησης και μαθησιακά αποτελέσματα
2. να συντάσσουν ημερήσια προγράμματα που είναι ρεαλιστικά, έχουν εσωτερική συνοχή, και πληρούν τις θεμελιώδεις αρχές της κλιμάκωσης των δυσκολιών και της θεματοποιημένης διδασκαλίας
3. να αξιολογούν τη διδασκαλία τους με βάση προκαθορισμένα κριτήρια.
4. να κατανοούν την πολυπλοκότητα του έργου και του ρόλου του εκπαιδευτικού.
5. να ερμηνεύουν τη διδακτική πράξη, λαμβάνοντας υπόψη τις πραγματικές συνθήκες και αξιοποιώντας θεωρητική και εφαρμοσμένη γνώση.
6. να αξιοποιούν τις γνώσεις και τις εμπειρίες τους από τις Μικροδιδασκαλίες για την κατάλληλη οργάνωση και διαχείριση της σχολικής τάξης.
7. να προσεγγίσουν με παιδαγωγικό τρόπο τη διαφορετικότητα και την πολυπολιτισμικότητα στην σχολική τάξη.
8. να σχεδιάζουν και να οργανώνουν την διδακτική-μαθησιακή διαδικασία αιτιολογώντας τις επιλογές τους.
9. να χρησιμοποιούν επιτυχώς διαφορετικές μεθόδους και μοντέλα διδασκαλίας της Φυσικής Αγωγής για τη σύνταξη και πραγματοποίηση ημερήσιων προγραμμάτων Φυσικής Αγωγής.
10. να εφαρμόζουν διαφορετικές τεχνικές και στρατηγικές διαχείρισης της σχολικής τάξης.
11. να αντιστοιχούν διδακτικές μεθόδους/μοντέλα με τις βέλτιστες δυνατές στρατηγικές διδασκαλίας/μάθησης και επίτευξης αναπτυξιακά κατάλληλων μαθησιακών αποτελεσμάτων.
12. να οργανώνουν την διδακτική-μαθησιακή διαδικασία επιλέγοντας δραστηριότητες που προάγουν τη διερευνητική σκέψη και τη συνεργατική μάθηση.
13. να αξιοποιούν τις γνώσεις του/της για την οργάνωση των διαπροσωπικών σχέσεων στην τάξη και τη δημιουργία ενός υποστηρικτικού κλίματος μάθησης.
14. να εφαρμόζουν αρχές πρόληψης και αντιμετώπισης προβλημάτων συμπεριφοράς.
15. να αναστοχάζονται για τις συνέπειες των επιλογών και των πρακτικών τους στην μάθηση και την ανάπτυξη των μαθητών.

Με την ολοκλήρωση της πρακτικής άσκησης, ο σύμβουλος εκπαιδευτικός Φυσικής Αγωγής του σχολείου καταγράφει τις παρατηρήσεις του σχετικά με την παρουσία του φοιτητή/τριας στο σχολείο στο ατομικό έντυπο ΑΞΙΟΛΟΓΗΣΗ ΣΤΗ ΔΙΔΑΚΤΙΚΗ ΕΞΑΣΚΗΣΗ. Η εν λόγω αξιολόγηση έχει καθαρά συμβουλευτικό χαρακτήρα και δεν συνδέεται με τη βαθμολογία του φοιτητή/τριας στα αντίστοιχα μαθήματα. Στο τέλος του εκάστοτε εξαμήνου και σε ημερομηνίες που αναρτώνται στην η-Τάξη, κάθε φοιτητής/τρια παραδίδει ατομικά ***ΣΕ ΗΛΕΚΤΡΟΝΙΚΗ ΜΟΡΦΗ εργασία Πρακτικής Άσκησης*** σύμφωνα με το πρότυπο τελικής εργασίας που υπάρχει στην η-Τάξη των αντίστοιχων μαθημάτων. Ο βαθμός της εργασίας Πρακτικής Άσκησης συνυπολογίζεται για την τελική βαθμολογία του εκάστοτε μαθήματος (30%). Τα κριτήρια αξιολόγησης της ***εργασίας Πρακτικής Άσκησης*** έχουν ως εξής:

1. **Δομή και μέγεθος** εργασίας: Γενική δομή εργασίας, εμφάνιση, διαχωρισμός σε υποκεφάλαια & υποενότητες σύμφωνα με το ***ΥΠΟΔΕΙΓΜΑ ΤΕΛΙΚΗΣ ΕΡΓΑΣΙΑΣ*** που είναι αναρτημένο στην η-Τάξη.
2. **Επεξεργασία εντύπων πρακτικής άσκησης:** Πληρότητα και ακρίβεια περιεχομένου κατά τη συμπλήρωση των εντύπων πρακτικής άσκησης (οι οδηγίες για τη συμπλήρωση των επιμέρους εντύπων αναλύονται κατά τη διάρκεια των Εργαστηριακών ασκήσεων του μαθήματος *Αθλητική Παιδαγωγική & Πρακτική Άσκηση στην Α’βάθμια Εκπαίδευση*). Επιπλέον, η επεξεργασία του περιεχομένου των επιμέρους εντύπων αποτελεί αντικείμενο μικρών εργασιών, τις οποίες οι φοιτητές/-τριες πραγματοποιούν ατομικά και σε μικρές ομάδες κατά τη διάρκεια των Εργαστηριακών ασκήσεων των μαθημάτων *Αθλητική Παιδαγωγική & Πρακτική Άσκηση στην Α’βάθμια Εκπαίδευση* και *Διδακτική Φυσικής Αγωγής & Πρακτική Άσκηση στην Β’βάθμια Εκπαίδευση*.
3. **Εσωτερική συνοχή:** Συμφωνία εντύπων προγραμματισμού με τα έντυπα οργάνωσης και πραγματοποίησης της διδασκαλίας. Σαφείς μαθησιακοί στόχοι και μέσα αξιολόγησης της μάθησης και της προόδου των μαθητών.
4. **Στοιχεία πρωτοτυπίας:** Νέες ιδέες επεξεργασίας των ημερήσιων προγραμμάτων Φυσικής Αγωγής. Ποικιλία και ευρηματικότητα στην παρουσίαση του περιεχομένου.
5. **Γλωσσικά στοιχεία**: Συντακτικά, γραμματικά & ορθογραφικά λάθη, σαφήνεια, δόκιμοι όροι
6. **Παρουσίαση**: Χρήση εικόνων, σχημάτων, επεξηγήσεων, συμβόλων.

**(β) Πρακτική Άσκηση ως μέρος μαθήματος Ειδίκευσης.** Η Πρακτική Άσκηση στις *Ειδικεύσεις: Προσαρμοσμένη Κινητική Αγωγή*, *Αθλητική Διοίκηση*, *Ευρωστία και Υγεία* είναι ***υποχρεωτική για τους φοιτητές/-τριες που θα επιλέξουν μία από παραπάνω Ειδικεύσεις, σύμφωνα με το ισχύον Πρόγραμμα Σπουδών του ΤΕΦΑΑ).*** Διεξάγεται στο εξάμηνο παρακολούθησης των συγκεκριμένων μαθημάτων κάθε Ειδίκευσης, υπό την καθοδήγηση του καθηγητή του μαθήματος και την εποπτεία τόσο του καθηγητή όσο και του Επόπτη στον εκάστοτε χώρο εργασίας (Αθλητική δομή). Η Πρακτική Άσκηση βαθμολογείται από τον/την υπεύθυνο/η καθηγητή/τρια του μαθήματος ή της Ειδίκευσης, με βάση τα κριτήρια και τις προϋποθέσεις του εκάστοτε μαθήματος, και συνυπολογίζεται για την τελική βαθμολογία του μαθήματος και συνεπώς και για τη λήψη του πτυχίου.Στην αρχή κάθε ακαδημαϊκού έτους οργανώνονται από τον/την υπεύθυνο/η καθηγητή/τρια του μαθήματος επιστημονικές συναντήσεις ενημέρωσης - εκπαίδευσης των εποπτών. Για την άμεση επικοινωνία της ομάδας των εποπτών με τον υπεύθυνο καθηγητή δημιουργείται ομάδα σε εφαρμογή κοινωνικών δικτύων, ώστε να γίνεται άμεσα ανταλλαγή απόψεων και επίλυση θεμάτων με τη βοήθεια του/της υπευθύνου/ης καθηγητή/τρια του μαθήματος.

Στο πλαίσιο της Υποχρεωτικής Πρακτικής Άσκησης σε σχολεία καθώς και της Πρακτικής Άσκησης που πραγματοποιείται ως μέρος μαθημάτων Ειδίκευσης, οι σύμβουλοι εκπαιδευτικοί Φυσικής Αγωγής και οι επόπτες των αθλητικών δομών καλούνται το ακόλουθο ερωτηματολόγιο αξιολόγησης (βλ. παρακάτω) για την καλύτερη δυνατή παρακολούθηση και διασφάλιση της ποιότητας της διαδικασίας:

# Ερωτηματολόγιο για επόπτες ή συμβούλους Πρακτικής Άσκησης φοιτητών/-τριων ΣΕΦΑΑ (Μέρος Α)

## **Πως επιβλέπετε την πρακτική άσκηση των φοιτητών/-τριών**; (ενέργειες)

**❑ Απλή θέαση**

**❑ Προσωπικές σημειώσεις και συζήτηση στο τέλος του μαθήματος**

**❑ Χρησιμοποιώντας κλίμακες ελέγχου και βαθμολόγησης επίδοσης**

1. **Τι είδους ανατροφοδότηση δίνετε συνήθως στον/ην ασκούμενο/η φοιτητή/τρια;**

**❑ Γενικές οδηγίες και συμβουλές στο τέλος κάθε μαθήματος για το επόμενο μάθημα**

**❑ Επίδειξη πρακτικών που θεωρείτε κατάλληλες, κατά τη διάρκεια του μαθήματος**

**❑ Καθοδήγηση/διορθώσεις, όταν ζητηθεί από τον/την φοιτητή/τρια**

**❑ Λεκτική Ανατροφοδότηση κατά τη διάρκεια του μαθήματος**

**❑ Μη-λεκτική Ανατροφοδότηση κατά τη διάρκεια του μαθήματος**

1. **Ποιο είδος ανατροφοδότησης θεωρείτε ότι είναι το πιο αποτελεσματικό;**

**❑ Γενικές οδηγίες και συμβουλές στο τέλος κάθε μαθήματος για το επόμενο μάθημα**

**❑ Επίδειξη πρακτικών που θεωρείτε κατάλληλες, κατά τη διάρκεια του μαθήματος**

**❑ Καθοδήγηση/διορθώσεις, όταν ζητηθεί από τον/την φοιτητή/τρια**

**❑ Λεκτική Ανατροφοδότηση κατά τη διάρκεια του μαθήματος**

**❑ Μη-λεκτική Ανατροφοδότηση κατά τη διάρκεια του μαθήματος**

1. **Υπάρχει συζήτηση πριν, μετά ή και κατά τη διάρκεια διεξαγωγής του μαθήματος των φοιτητών/τριων;**

**Ναι ❑ Όχι ❑**

1. **Πόσο χρήσιμη θεωρείτε ότι είναι η συζήτηση?**

|  |  |  |  |  |  |
| --- | --- | --- | --- | --- | --- |
|  | **Καθόλου χρήσιμη** | **Λίγο χρήσιμη** | **Αδιάφορη** | **Αρκετά χρήσιμη** | **Πάρα πολύ χρήσιμη** |
| **για εσάς** | 1 | 2 | 3 | 4 | 5 |
| **για τους φοιτητές** | 1 | 2 | 3 | 4 | 5 |

1. **Τι είδους επαγγελματική επιμόρφωση επιθυμείτε να λάβετε σε σχέση με την επίβλεψη της πρακτικής άσκησης;**

**❑ Νέες μεθόδους διδασκαλίας**

**❑ Στρατηγικές επίβλεψης και συστηματικής παρατήρησης**

**❑ Τεχνικές διαχείρισης της τάξης**

**❑ Αρχές διδακτικής**

1. **Πως θα προτιμούσατε να επικοινωνείτε με άλλους συναδέλφους που υποδέχονται φοιτητές/τριες και επιβλέπουν την πρακτική τους άσκηση?**

**❑ Κοινωνικά δίκτυα**

**❑ Εφαρμογές κινητού τηλεφώνου**

# Ερωτηματολόγιο για επόπτες ή συμβούλους Πρακτικής Άσκησης φοιτητών/-τριων ΣΕΦΑΑ (Μέρος Β)

**Η λίστα αξιολόγησης που ακολουθεί, περιλαμβάνει δηλώσεις που επικεντρώνουν σε ζητήματα οργάνωσης και διεξαγωγής της Πρακτικής Άσκησης των φοιτητών/τριων της ΣΕΦΑΑ.**

**Διαβάστε κάθε δήλωση προσεκτικά πριν απαντήσετε και σημειώστε 🗹 (ΝΑΙ) εάν συμφωνείτε και 🗷 (ΟΧΙ) εάν διαφωνείτε με το περιεχόμενο της δήλωσης.**

|  |  |
| --- | --- |
| **Προετοιμασία Διδακτικής Εξάσκησης** | |
| **Υπάρχει έγκαιρη ενημέρωση από τους υπεύθυνους της ΣΕΦΑΑ για την έναρξη της Πρακτικής Άσκησης** |  |
| **Υπάρχει επικοινωνία με τους υπεύθυνους της ΣΕΦΑΑ για διευκρινήσεις σχετικά με το πλαίσιο συνεργασίας** |  |
| **Οι φοιτητές/-τριες είναι κατάλληλα προετοιμασμένοι όταν προσέρχονται στο σχολείο/σύλλογο (ημερήσια προγράμματα, έντυπα πρακτικής άσκησης)** |  |
| **Η συνεργασία μου με τους/τις φοιτητές/τριες, είναι αποτελεσματική** |  |
| **Οι ώρες που προβλέπονται από το πρόγραμμα σπουδών της ΣΕΦΑΑ για Πρακτική Άσκηση επαρκούν** |  |
| **Υπάρχει από μέρους μου πρόθεση για μελλοντική συνεργασία με τη ΣΕΦΑΑ για θέματα που αφορούν της Πρακτική Άσκηση φοιτητών/τριων** |  |

**Σχόλια – Παρατηρήσεις:**

**............................................................................................................................................................................................................................................................................................................................................................**

Ημερομηνία: .............................. Κωδικός επόπτη/συμβούλου Πρακτικής Άσκησης ..............................

**(γ) Επιδοτούμενη Πρακτική Άσκηση**. Πρόκειται για Πρακτική Άσκηση η οποία *είναι προαιρετική*, *αμειβόμενη*, γίνεται *μόνο με επιχορήγηση από χρηματοδότηση Προγραμμάτων ΕΣΠΑ* και οι φοιτητές/τριες πρέπει να πληρούν συγκεκριμένες *προϋποθέσεις* (βλ. άρθρα 1 & 4 του παρόντος Κανονισμού). Η Πρακτική Άσκηση που διεξάγεται στο πλαίσιο επιδοτούμενων Προγραμμάτων ΕΣΠΑ, εντάσσεται στο Πρόγραμμα Σπουδών ως *μάθημα επιλογής, δεξιοτήτων* με την ονομασία: **ΘΕ-100Επ-Πρακτική Άσκηση Φυσικής Αγωγής & Αθλητισμού (Πρακτική Άσκηση ΦΑ & Α)**. Βαθμολογείται από τον Ακαδημαϊκό Επόπτη και τον Επιστημονικό Υπεύθυνο της Επιτροπής Πρακτικής Άσκησης (βλ. άρθρο 5 του παρόντος Κανονισμού).

Ο Εσωτερικός Κανονισμός Πρακτικής Άσκησης που ακολουθεί αναφέρεται στην **επιδοτούμενη** **Πρακτική Άσκηση Φυσικής Αγωγής & Αθλητισμού** η οποία διεξάγεται στο πλαίσιο των επιχορηγούμενων Προγραμμάτων ΕΣΠΑ.

**1. Γενικοί Όροι & Προϋποθέσεις**

Η θεσμοθετημένη από το Πρόγραμμα Σπουδών του ΤΕΦΑΑ (απόφαση Συνέλευσης 8/2/2019) επιδοτούμενη Πρακτική Άσκηση ΦΑ & Α υλοποιείται σύμφωνα με:

* την ισχύουσα νομοθεσία που κατοχυρώνει ρητά την πρακτική άσκηση ως μορφή διεξαγωγής διδακτικού έργου (άρθρ. 31 και 32, παρ.1 και 53, παρ. 2, Ν. 4009/2011),
* την εκάστοτε ισχύουσα εργασιακή και κοινωνικό-ασφαλιστική νομοθεσία,
* το υπ. Αριθμ. 9697/21-3-2017 έγγραφο της Ειδικής Υπηρεσίας Διαχείρισης του Ε.Π. «*Ανάπτυξη Ανθρώπινου Δυναμικού, Εκπαίδευση και Διά Βίου Μάθηση*», η διαδικασία επιλογής φοιτητών για τις Πράξεις με τίτλο «*Πρακτική Άσκηση Φοιτητών Τριτοβάθμιας Εκπαίδευσης*» πρέπει να διασφαλίζει τη διαφάνεια, την ίση μεταχείριση και τη διάκριση των αιτούμενων συμμετοχής στο Πρόγραμμα.
* τα ορισθέντα από τον παρόντα Εσωτερικό Κανονισμό, κατ’ εφαρμογή του Πρότυπου Εσωτερικού Κανονισμού Πρακτικής Άσκησης Φοιτητών ΕΚΠΑ.

Οι διατάξεις του παρόντος Κανονισμού εφαρμόζονται αναλόγως ως προς το σκέλος των ακαδημαϊκών Κριτήριων, με την επιφύλαξη τυχόν ειδικών ρυθμίσεων που απορρέουν από τις εκάστοτε ασφαλιστικές διατάξεις και την πράξη χρηματοδότησης.

Για τη διασφάλιση των ακαδημαϊκών κριτήριων αξιολόγησης και της σύννομης λειτουργίας του Προγράμματος Πρακτικής Άσκησης Φοιτητών του ΕΚΠΑ ορίζονται οι ακόλουθες προϋποθέσεις:

* Το ΤΕΦΑΑ συντάσσει τον παρόντα *Εσωτερικό Κανονισμό Πρακτικής Άσκησης Φοιτητών*, καθορίζει τα *ακαδημαϊκά κριτήρια αξιολόγησης* της πρακτικής άσκησης σύμφωνα με την ισχύουσα νομοθεσία και μεριμνά για την *ορθή λειτουργία της όλης διαδικασίας*.
* Το πρόγραμμα επιδοτούμενης Πρακτικής Άσκησης ΦΑ & Α φοιτητών του ΤΕΦΑΑ βασίζεται και συνεπικουρείται από το Γραφείο Πρακτικής Άσκησης του ΕΚΠΑ. Το ΤΕΦΑΑ αποστέλλει σχετικό οργανωτικό υλικό και ενημερώνει το Γραφείο Πρακτικής Άσκησης του ΕΚΠΑ για τον αριθμό των φοιτητών που εκπονούν πρακτική άσκηση ετησίως, ώστε να τηρούνται συγκεντρωτικά στατιστικά στοιχεία των ασκούμενων φοιτητών στο ΕΚΠΑ.
* Η Συνέλευση του ΤΕΦΑΑ ορίζει τον Επιστημονικά Υπεύθυνο Πρακτικής Άσκησης, την Επιτροπή Πρακτικής Άσκησης και την Επιτροπή Ενστάσεων (βλ. άρθρο 6).
* Το ΤΕΦΑΑ συνάπτει τριμερή σύμβαση με τον εκάστοτε Φορέα Πρακτικής Άσκησης, υπό τον τίτλο «*Ιδιωτικό Συμφωνητικό Πρακτικής Άσκησης Φοιτητών ΕΚΠΑ - Τμήμα Επιστήμης Φυσικής Αγωγής & Αθλητισμού*». Η σύμβαση αυτή εκδίδεται σε τέσσερα πρωτότυπα αντίτυπα και υπογράφεται από τα τρία συμβαλλόμενα μέρη (Φορέα Πρακτικής Άσκησης, Ασκούμενο/νη φοιτητή/τρια, Επιστημονικό υπεύθυνο ΤΕΦΑΑ, Γραφείο Πρακτικής Άσκησης ΕΚΠΑ). Τα δύο πρωτότυπα αντίτυπα της σύμβασης κατατίθενται στους/στις ασκούμενους/νες φοιτητές/τριες και στον Φορέα Πρακτικής Άσκησης *με προσαρτημένο τον παρόντα Εσωτερικό Κανονισμό επιδοτούμενης Πρακτικής Άσκησης ΦΑ & Α*, το τρίτο κατατίθεται στον ΕΛΚΕ, ενώ το τέταρτο αντίτυπο παραμένει στο αρχείο του αρχείο Πρακτικής Άσκησης Φοιτητών του ΤΕΦΑΑ.
* Το ΤΕΦΑΑ έχει καθορίσει τη διαδικασία επιλογής των φοιτητών για την Πρακτική Άσκηση, η οποία και περιλαμβάνεται στον παρόντα Εσωτερικό Κανονισμό Πρακτικής Άσκησης, ο οποίος είναι εγκεκριμένος από τη Συνέλευση του Τμήματος (8/2/2019), και αναρτημένος στην ιστοσελίδα της Σχολής (<http://www.phed.uoa.gr/proptyxiakes-spoydes/praktiki-askhsh.html>) .

**2. Σκοπός, Περιεχόμενο και Προσδοκώμενα Αποτελέσματα επιδοτούμενης Πρακτικής Άσκησης ΦΑ & Α**

Σκοπός της Πρακτικής Άσκησης, γενικά, είναι η εξοικείωση των φοιτητών με το επαγγελματικό έργο του ΚΦΑ, του Γυμναστή, του Προπονητή αθλήματος, ή του υπεύθυνου αθλητικών εγκαταστάσεων/γεγονότων/φορέων και η οποία επιτυγχάνεται: (α) με την παρατήρηση επαγγελματιών σε πραγματικές συνθήκες εργασίας, (β) με την άσκηση επαγγελματικών δραστηριοτήτων υπό εποπτεία.

Οι δραστηριότητες, στις οποίες εκτίθενται οι φοιτητές/τριες του ΤΕΦΑΑ κατά την Πρακτική Άσκησή τους, αφορούν -ενδεικτικά- στα εξής: (α) εφαρμογή προγραμμάτων άσκησης (ατομικά ή ομαδικά), (β) εφαρμογή προγραμμάτων άσκησης σε διαφορετικά πλαίσια/δομές (σχολεία, κέντρα αποκατάστασης, δήμους), (γ) προπονητική αθλήματος, (δ) διεύθυνση αθλητικών εγκαταστάσεων / οργανώσεων / φορέων / επιχειρήσεων κ.λπ.

Με την ολοκλήρωση της πρακτικής άσκησής τους οι φοιτητές/τριες αναμένεται να είναι σε θέση: (α) να κατανοούν τις επιστημονικές και τις εργασιακές πτυχές της επαγγελματικής άσκησης της φυσικής αγωγής και του αθλητισμού, (β) να αναγνωρίζουν τους διακριτούς ρόλους του γυμναστή, του προπονητή ή του διαχειριστή από τους επαγγελματίες άλλων ειδικοτήτων στον χώρο του αγωνιστικού αθλητισμού, (γ) να κατανοούν και να εφαρμόζουν τους κανόνες δεοντολογίας στην άσκηση του επαγγέλματος σε διαφορετικά πλαίσια (σχολείο, αθλητικό σύλλογο κ.λπ.), (δ) να αξιοποιούν τις θεωρητικές γνώσεις και τη μεθοδολογική τους κατάρτιση σε πρακτικές εφαρμογές της φυσικής αγωγής με εποπτεία.

**3. Ακαδημαϊκές απαιτήσεις**

Η επιδοτούμενη **Πρακτική Άσκηση Φυσικής Αγωγής & Αθλητισμού** γίνεται *μόνο με χρηματοδότηση Προγραμμάτων ΕΣΠΑ* καιδικαίωμα έχουν α') οι φοιτητές/τριες που έχουν ολοκληρώσει επιτυχώς έχουν ολοκληρώσει επιτυχώς το ΣΤ’ εξάμηνο σπουδών (Ζ’, Η’ εξάμηνο ή επί πτυχίω), καθώς και (β) φοιτητές/τριες που έχουν ολοκληρώσει επιτυχώς το Δ’ εξάμηνο σπουδών (τριτοετείς φοιτητές), ακολουθώντας τα ίδια κριτήρια (σε περίπτωση που δεν υπάρχει ικανός αριθμός υποψηφίων που να πληροί την προϋπόθεση α’). Η έγκριση των αιτήσεων των τριτοετών φοιτητών/τριων θα γίνεται με βάση την κατάταξή τους σε συμπληρωματικό πίνακα και σύμφωνα με τη μοριοδότηση που περιγράφεται στην προκήρυξη. Στο τέλος κάθε ακαδημαϊκού έτους ανακοινώνονται από το Γραφείο Πρακτικής Άσκησης του ΕΚΠΑ οι χρηματοδοτούμενες θέσεις επιδοτούμενης Πρακτικής Άσκησης ΦΑ & Α για το επόμενο ακαδημαϊκό έτος.

Η επιδοτούμενη Πρακτική Άσκηση ΦΑ & Α υλοποιείται στη διάρκεια δύο εξαμήνων (χειμερινό και εαρινό) ενός ακαδημαϊκού έτους. Περιλαμβάνει: (α) την παρακολούθηση του προπαρασκευαστικού Σεμιναρίου Πρακτικής Άσκησης, και (β) την ολοκλήρωση προγράμματος *εποπτευόμενης* *απασχόλησης* σε φορέα φυσικής αγωγής και αθλητισμού, συνολικής διάρκειας δύο (2) μηνών πλήρους απασχόλησης. Ως ωράριο πλήρους απασχόλησης ανά μήνα των φοιτητών/τριών Πρακτικής Άσκησης, θεωρείται το αντίστοιχο θεσμοθετημένο ωράριο πλήρους απασχόλησης των εργαζομένων του Φορέα Υποδοχής της Πρακτικής Άσκησης, στην αντίστοιχη ειδικότητα.

Η επιδοτούμενη Πρακτική Άσκηση ισοδυναμεί με 12 ECTS στο πλαίσιο του μαθήματος **ΘΕ-100Επ-Πρακτική Άσκηση Φυσικής Αγωγής & Αθλητισμού.**

Βάσει του ΦΕΚ 4161/21.09.2018 το μάθημα επιδοτούμενη Πρακτική Άσκηση Φυσικής Αγωγής & Αθλητισμού αξιολογείται με την ακαδημαϊκή βαθμολογική κλίμακα (0-10), ωστόσο *δεν συνεκτιμάται στον βαθμό του πτυχίου*, αλλά *αναγράφεται στο παράρτημα του διπλώματος*.

Η αξιολόγηση της επιδοτούμενης Πρακτικής Άσκησης ΦΑ & Α γίνεται από τον Επιστημονικό Υπεύθυνο, ο οποίος συνεκτιμά τις προϋποθέσεις που αναγράφονται στον παρόντα Εσωτερικό Κανονισμό, την αξιολόγηση των εποπτών (Ακαδημαϊκού και Εργασιακού επόπτη) και τα σχετικά δικαιολογητικά που υποβάλλουν οι φοιτητές/τριες (βλ. άρθρο 12 παρόντος Κανονισμού).

Η συμμετοχή των φοιτητών στο επιδοτούμενο πρόγραμμα Πρακτικής Άσκησης ΦΑ & Α είναι προαιρετική και μπορούν να συμμετέχουν σε αυτό *μόνο μία φορά κατά τη διάρκεια των σπουδών τους.*

Βάσει του ΦΕΚ 1331/05.04.2021, είναι δυνατή η συνέχιση της επιδοτούμενης Πρακτικής Ά ΦΑ & Άσκησης με μεθόδους εξ αποστάσεως, υπό τις ακόλουθες προϋποθέσεις:

ι) η φύση του αντικειμένου της πρακτικής άσκησης των φοιτητών επιτρέπει τη διεξαγωγή της με μεθόδους εξ αποστάσεως διασφαλίζοντας το αντίστοιχο επίπεδο ποιότητας,

ιι) το εκπαιδευτικό αποτέλεσμα και ο σκοπός διεξαγωγής της επιτυγχάνεται και επαληθεύεται,

ιιι) εξακολουθεί να υφίσταται εποπτεία των φοιτητών από το διδακτικό προσωπικό του Α.Ε.Ι. και επίβλεψη από τον υπεύθυνο του φορέα υποδοχής καθ’ όλη τη διάρκεια της εξ αποστάσεως διεξαγωγής της.

Σε κάθε περίπτωση επαφίεται στα αρμόδια όργανα του οικείου Τμήματος, ύστερα από εισήγηση του Υπευθύνου για τη διενέργεια της πρακτικής άσκησης, να καθορίσει ειδικότερα ζητήματα ολοκλήρωσης της πρακτικής άσκησης.

Στις περιπτώσεις όπου κατά τη διεξαγωγή Πρακτικής άσκησης έχει συμφωνηθεί η καταβολή αμοιβής ή προβλέπεται υποχρεωτικά η καταβολή αμοιβής από την κείμενη νομοθεσία, συμπεριλαμβανομένων των περιπτώσεων όπου η Πρακτική Άσκηση διενεργείται μέσω συγχρηματοδοτούμενων προγραμμάτων, η αμοιβή των φοιτητών των Α.Ε.Ι. για τη διεξαγωγής αυτής πραγματοποιείται αποκλειστικά για το χρονικό διάστημα υλοποίησής της πρακτικής άσκησης.

**4. Επιλογή φοιτητών – Προϋποθέσεις - Όροι - Κριτήρια συμμετοχής**

Η επιλογή των φοιτητών/τριών για ένταξη στο πρόγραμμα επιδοτούμενη Πρακτική Άσκηση ΦΑ & Α γίνεται με βάση έναν αριθμό μορίων ο οποίος προκύπτει από το άθροισμα συγκεκριμένων κριτηρίων αξιολόγησης (βλ. παρακάτω Κριτήρια επιλογής).

Δικαίωμα υποβολής αίτησης επιδοτούμενης Πρακτικής Άσκησης ΦΑ & Α έχουν οι φοιτητές/τριες που: (α) δεν έχουν συμμετάσχει ξανά σε επιδοτούμενο πρόγραμμα πρακτικής άσκησης, (β) έχουν ολοκληρώσει το 6ο εξάμηνο σπουδών και (γ) έχουν παρακολουθήσει επιτυχώς τουλάχιστον δεκαπέντε (15) από τα υποχρεωτικά μαθήματα του Προπτυχιακού Προγράμματος Σπουδών του ΤΕΦΑΑ.

Κάθε φοιτητής/τρια δύναται να συμμετέχει σε επιδοτούμενη Πρακτική Άσκηση ΦΑ & Α *μόνο μία φορά* με τη φοιτητική του/της ιδιότητα. Σε περίπτωση που κάποιος φοιτητής/τρια έκανε ψευδή δήλωση κατά την αίτηση εκδήλωσης ενδιαφέροντος, οφείλει να επιστρέψει την αμοιβή την οποία έλαβε για όλη τη διάρκεια της Πρακτικής Άσκησης.

Στην επιδοτούμενη Πρακτική Άσκηση ΦΑ & Α γίνονται δεκτοί φοιτητές/τριες με αναπηρία (ΦμεΑ) που πληρούν τις παραπάνω προϋποθέσεις (α-γ) και προηγούνται στη σειρά κατάταξης στον Πίνακα Επιλογής Πρακτικής Άσκησης ΦΑ & Α. Για να γίνει εφαρμογή της διάταξης αυτής, ο φοιτητής/τρια οφείλει να προσκομίσει στην Επιτροπή Πρακτικής Άσκησης τα απαραίτητα δικαιολογητικά, όπως ορίζει η Πρόσκληση Πρακτικής Άσκησης.

**Κριτήρια επιλογής**. Για την κατάταξη των φοιτητών/τριών και τη συνακόλουθη προτεραιότητα στις διαδικασίες επιλογής για την επιδοτούμενη Πρακτική Άσκηση συνεκτιμώνται τα εξής:

1. Αριθμός μαθημάτων που έχουν εξετασθεί επιτυχώς (συντελεστής βαρύτητας 60%)
2. Μέσος όρος βαθμολογίας μαθημάτων που έχουν εξεταστεί επιτυχώς (συντελεστής βαρύτητας 40%).

Σε περίπτωση ισοβαθμίας, κριτήρια προτεραιότητας είναι:

1. Υψηλότερος μέσος όρος βαθμολογίας
2. Φοίτηση ή ολοκλήρωση ειδικότητας που σχετίζεται με τη θέση της Πρακτικής Άσκησης
3. Περισσότερα συναφή με την πρακτική άσκηση μαθήματα
4. Κοινωνικά κριτήρια (μονογονεϊκές οικογένειες, πολύτεκνοι γονείς, φοιτητές-γονείς)

Οι υποψηφιότητες φοιτητών με αναπηρία (ΦμεΑ) που έχουν δικαίωμα υποβολής αίτησης (βλ. παραπάνω προϋποθέσεις α-γ) επιλέγονται κατά προτεραιότητα.

Η επιλογή των φοιτητών/τριών διενεργείται στο χειμερινό εξάμηνο κάθε ακαδημαϊκό έτους από τον Επιστημονικό Υπεύθυνο, επικουρούμενο από τα λοιπά μέλη της Επιτροπής Πρακτικής Άσκησης, κατόπιν υποβολής σχετικής αίτησης από τους ενδιαφερόμενους (βλ. άρθρο 5, παρ. 2 παρόντος Κανονισμού).

**5. Διαδικασία επιδοτούμενης Πρακτικής Άσκησης**

Η **διαδικασία από την ανακοίνωση μέχρι την ολοκλήρωση της επιδοτούμενης Πρακτικής Άσκησης ΦΑ & Α** είναι:

**1.** **Ανακοίνωση** - Η Επιτροπή Πρακτικής Άσκησης ανακοινώνει την Προκήρυξη του Προγράμματος επιδοτούμενης Πρακτικής Άσκησης ΦΑ & Α στην ιστοσελίδα του ΤΕΦΑΑ όπου αναφέρονται:

* Οι ημερομηνίες υποβολής της «*Αίτησης Εκδήλωσης Ενδιαφέροντος – Δήλωση Πρακτικής Άσκησης ΦΑ & Α*».
* Ο τρόπος υποβολής της αίτησης εκδήλωσης ενδιαφέροντος και τα λοιπά δικαιολογητικά που απαιτούνται για την αξιολόγηση
* Η αποζημίωση για κάθε μήνα πλήρους απασχόλησης.
* Οι ημερομηνίες υποβολής Ενστάσεων.

**2.** **Αίτηση εκδήλωσης ενδιαφέροντος – Δήλωση Πρακτικής Άσκησης** – Εντός της προθεσμίας που έχει ανακοινωθεί, οι υποψήφιοι φοιτητές/τριες υποβάλουν στη Γραμματεία του ΤΕΦΑΑ *μέσω της υπηρεσίας e-Πρωτόκολλο* πρωτοκολλημένη την Αίτηση εκδήλωσης ενδιαφέροντος – Δήλωση Πρακτικής Άσκησης ΦΑ & Α. Ο φοιτητής/τρια προτείνει με σειρά προτεραιότητας 1 έως 3 προτιμήσεις Φορέα Πρακτικής Άσκησης.

Οι φοιτητές μπορούν να ενημερωθούν για τις διαθέσιμες θέσεις απασχόλησης με την εγγραφή τους στο σύστημα κεντρικής υποστήριξης της Πρακτικής Άσκησης Φοιτητών ΑΕΙ-ΑΤΛΑΣ (<http://atlas.grnet.gr>), το οποίο εποπτεύεται από το Υπουργείο Παιδείας & Θρησκευμάτων. [Για οποιαδήποτε απορία αφορά στο σύστημα ΑΤΛΑΣ, οι Φορείς και οι Φοιτητές μπορούν να απευθύνονται στο Γραφείο Αρωγής στο Σύστημα “ΑΤΛΑΣ” στο τηλέφωνο 215-2157860].

Η Αίτηση συνοδεύεται και από:

* *Δήλωση ΦμεΑ*, αν ο φοιτητής/τρια είναι με αναπηρία, προσκομίζοντας τα απαραίτητα δικαιολογητικά -όπως ορίζει ο νόμος- στη Γραμματεία του Τμήματος
* *Υπεύθυνη Δήλωση*, σύμφωνα με την οποία ο/η φοιτητής/τρια δηλώνει ότι διατηρεί τη φοιτητική του ιδιότητα.
* *Υπεύθυνη Δήλωση*, σύμφωνα με την οποία δηλώνει ότι δεν έχει συμμετάσχει σε επιδοτούμενη Πρακτική Άσκηση είτε μέσω του ΕΚΠΑ είτε υπό την αιγίδα άλλου φορέα, με τη φοιτητική του/της ιδιότητα.
* *Αναλυτική Βαθμολογία μαθημάτων που οι φοιτητές/τριες έχουν εξεταστεί επιτυχώς*

**3.** **Αντιστοίχιση φοιτητών με διαθέσιμες θέσεις** – Ακολουθεί η διαδικασία επιλογής των φοιτητών/τριών σε σχέση με τις διαθέσιμες θέσεις Πρακτικής Άσκησης ΦΑ & Α των Φορέων Πρακτικής Άσκησης. Η διαδικασία επιλογής γίνεται με την ευθύνη της Επιτροπής Αξιολόγησης Πρακτικής Άσκησης του ΤΕΦΑΑ. Γίνεται έλεγχος για την ορθότητα των στοιχείων και η Επιτροπή ταξινομεί τους υποψηφίους σύμφωνα με τα κριτήρια που περιγράφονται στο άρθρο 4 του παρόντος Κανονισμού, βάσει:

* της σειράς προτίμησης θέσης Πρακτικής Άσκησης του φοιτητή/τριας
* τις διαθέσιμες θέσεις ανά Φορέα Πρακτικής Άσκησης

**4. Προσωρινός Πίνακας Επιλογής Πρακτικής Άσκησης** - Η Επιτροπή Πρακτικής Άσκησης συντάσσει τον *Προσωρινό Πίνακα Επιλογής*, ο οποίος και αναρτάται στην ιστοσελίδα του ΤΕΦΑΑ.

**5. Ένσταση** - Κάθε φοιτητής/τρια θα μπορεί να υποβάλει Ένσταση εντός πέντε (5) εργάσιμων ημερών από την ημερομηνία δημοσίευσης του Προσωρινού Πίνακα Επιλογής Πρακτικής Άσκησης ΦΑ & Α - ΤΕΦΑΑ. Η ένσταση θα υποβάλλεται με *γραπτή αίτηση* στη Γραμματεία του Τμήματος, η οποία θα λαμβάνει αριθμό πρωτοκόλλου, και στη συνέχεια θα κοινοποιείται στην Επιτροπή Ενστάσεων για την λήψη αποφάσεων.

**6. Τελικός** **Πίνακας Επιλογής Πρακτικής Άσκησης** - Αφού ληφθούν υπόψη οι ενστάσεις, η Επιτροπή Πρακτικής Άσκησης ανακοινώνει τον Τελικό Πίνακα Επιλογής Πρακτικής Άσκησης ΦΑ & Α στην ιστοσελίδα του Τμήματος.

**7. Ενημέρωση ΕΛΚΕ** - Το Γραφείο Πρακτικής Άσκησης του ΕΚΠΑ καταθέτει στον ΕΛΚΕ «Αίτημα για την έγκριση απασχόλησης προσωπικού χωρίς άλλη διαδικασία επιλογής».

**8. Ενημέρωση Φορέων Πρακτικής Άσκησης** - Το Γραφείο Πρακτικής Άσκησης ενημερώνει τους Φορείς Πρακτικής Άσκησης για τους επιλεχθέντες φοιτητές. Ο Φορέας Πρακτικής Άσκησης ενημερώνει ότι αποδέχεται τον φοιτητή/τρια να εργαστεί στη θέση Πρακτικής Άσκησης.

**9. Άρνηση Φορέα Πρακτικής Άσκησης** - Εάν ο φορέας δεν αποδεχθεί τον/τη φοιτητή/τρια να ξεκινήσει την πρακτική άσκηση, ενημερώνει το Γραφείο Πρακτικής Άσκησης και διερευνάται η δυνατότητα ο/η φοιτητής/τρια που έχει επιλεγεί να κατανεμηθεί σε άλλη διαθέσιμη θέση Πρακτικής Άσκησης.

**10. Άρνηση φοιτητή/τριας** – Εάν ο/η φοιτητής/τρια δεν αποδέχεται ή ακυρώνει τη συμμετοχή του/της στη διαδικασία Πρακτικής Άσκησης -αυτό γίνεται με γραπτή, ενυπόγραφη δήλωσή του/της ή μέσω ηλεκτρονικής αλληλογραφίας- θα επιλέγεται ο/η επιλαχών/ούσα φοιτητής/τρια με βάση τη σειρά κατάταξης στον Τελικό Πίνακα Επιλογής Πρακτικής Άσκησης ΦΑ & Α.

**11. Έγγραφα** - Οι φοιτητές/τριες, καθώς και οι Φορείς απασχόλησης, καλούνται να συμπληρώσουν τα απαραίτητα δικαιολογητικά ΕΝΑΡΞΗΣ – ΟΛΟΚΛΗΡΩΣΗΣ και ΛΗΞΗΣ της επιδοτούμενης Πρακτικής Άσκησης τα οποία περιγράφονται στο άρθρο 12 του παρόντος Κανονισμού.

**6. Ακαδημαϊκός Συντονισμός και Επίβλεψη Πρακτικής Άσκησης**

Τον ακαδημαϊκό συντονισμό της επιδοτούμενης Πρακτικής Άσκησης ΦΑ & Α αναλαμβάνει η Επιτροπή Αξιολόγησης Πρακτικής Άσκησης του ΤΕΦΑΑ, αποτελούμενη από τον Επιστημονικό Υπεύθυνο και δύο μέλη ΔΕΠ/ΕΔΙΠ/ΕΕΠ. Η Επιτροπή Αξιολόγησης Πρακτικής Άσκησης αποτελείται από *Πρόεδρο και αναπληρωματικά μέλη*. Ο Επιστημονικός Υπεύθυνος και τα μέλη της Επιτροπής Πρακτικής Άσκησης ορίζονται από τη Συνέλευση του ΤΕΦΑΑ, στην οποία και αναφέρονται. Η θητεία τους είναι 2ετής και μπορεί να ανανεωθεί με απόφαση της Συνέλευσης.

Η **Επιτροπή Αξιολόγησης Πρακτικής Άσκησης** έχει στην ευθύνη της την απρόσκοπτη διαδικασία υλοποίησης της επιδοτούμενης Πρακτικής Άσκησης ΦΑ & Α φοιτητών/τριών του ΤΕΦΑΑ. Αποτελεί την Επιτροπή Αξιολόγησης των αιτήσεων και εγγυάται τη διαφάνεια και το αδιάβλητο της διαδικασίας της πρακτικής άσκησης σε όλες τις φάσεις του σχεδιασμού και της υλοποίησής της. Η Επιτροπή Αξιολόγησης Πρακτικής Άσκησης ελέγχει τις αιτήσεις, τις αξιολογεί, επικυρώνει την κατανομή των υποψηφίων στους ενδιαφερόμενους φορείς απασχόλησης και συντάσσει αρχικά τον **Προσωρινό** και στη συνέχεια τον **Τελικό Πίνακα Επιλογής**, οι οποίοι δημοσιεύονται στην ιστοσελίδα του ΤΕΦΑΑ.

Η Επιτροπή Αξιολόγησης Πρακτικής Άσκησης αποφαίνεται σχετικά με την έναρξη ή τη διακοπή της συνεργασίας με συγκεκριμένους φορείς, μεριμνά για τα διάφορα θέματα που αφορούν στην οργάνωση της Πρακτικής Άσκησης των φοιτητών/τριών, ενημερώνει έγκαιρα την κοινότητα με ανάρτηση σχετικών ανακοινώσεων, πληροφοριών και υλικού στην ιστοσελίδα της πρακτικής άσκησης του ΤΕΦΑΑ (<http://www.phed.uoa.gr/proptyxiakes-spoydes/praktiki-askhsh.html>) και απαντά σε αιτήματα ή ερωτήσεις που τής υποβάλλονται ([praktiki-kariera@phed.uoa.gr](mailto:praktiki-kariera@phed.uoa.gr)).

Ο **Επιστημονικός Υπεύθυνος** έχει ως έργο τον συντονισμό της Επιτροπής Αξιολόγησης Πρακτικής Άσκησης, την οργάνωση της πρακτικής άσκησης, την επιλογή και την αξιολόγηση των φοιτητών για την επιδοτούμενη Πρακτική Άσκηση ΦΑ&Α με τη συνεπικουρία των μελών της Επιτροπής Πρακτικής Άσκησης. Πιο συγκεκριμένα, επικοινωνεί και συνεργάζεται με εκπροσώπους φορέων Φυσικής Αγωγής & Αθλητισμού, οργανώνει το Σεμινάριο Πρακτικής Άσκησης (βλ. άρθρο 6 του παρόντος κανονισμού), αναλαμβάνει την κατάταξη, την επιλογή και την τοποθέτηση των φοιτητών/τριών σε φορείς, αξιολογεί τους/τις φοιτητές/τριες -συνεκτιμώντας τις αντίστοιχες εκθέσεις των Φορέων Πρακτικής Άσκησης (Εργασιακού Επόπτη) και του Ακαδημαϊκού Επόπτη- και καταθέτει στη Συνέλευση του ΤΕΦΑΑ την αξιολόγησή του, η οποία συνοδεύεται από Έκθεση Πεπραγμένων.

Ο **Ακαδημαϊκός Υπεύθυνος**, ορίζεται από την Επιτροπή Αξιολόγησης Πρακτικής Άσκησης και εγκρίνεται από τη Συνέλευση του ΤΕΦΑΑ. Δύναται να είναι μέλος ΔΕΠ/ΕΔΙΠ/ΕΕΠ με ειδίκευση σχετική με την επιδοτούμενη Πρακτική Άσκηση του φοιτητή ή των φοιτητών. Σε συνεργασία με την Επιτροπή Πρακτικής Άσκησης του ΤΕΦΑΑ, αναλαμβάνει τον συντονισμό των συμβαλλομένων μερών (φοιτητή - Φορέα), είναι αρμόδιος για την παρουσία, τις δραστηριότητες και τους ρόλους που αναλαμβάνουν οι φοιτητές/τριες στους φορείς πρακτικής άσκησης, συνεργάζεται με τον υπεύθυνο επόπτη του Φορέα (Εργασιακό Επόπτη) για το περιεχόμενο της πρακτικής άσκησης των ασκούμενων φοιτητών και διαχειρίζεται σχετικά ζητήματα που προκύπτουν. Βαθμολογεί τον/την φοιτητή/τρια.

**Επιτροπή Ενστάσεων**. Η Συνέλευση του ΤΕΦΑΑ ορίζει την Επιτροπή Ενστάσεων, η οποία είναι υπεύθυνη για την εξέταση τυχόν ενστάσεων υποψηφίων φοιτητών/τριών για επιδοτούμενη Πρακτική Άσκηση ΦΑ & Α. Στην Επιτροπή Ενστάσεων συμμετέχουν τρία μέλη και τρία αναπληρωματικά, τα οποία είναι μέλη του Διδακτικού Ερευνητικού Προσωπικού (ΔΕΠ) ή Ειδικού Εργαστηριακού Διδακτικού Προσωπικού (Ε.ΔΙ.Π.). Μέλη της Επιτροπής Ενστάσεων , δεν μπορούν να είναι μέλη της Επιτροπής Πρακτικής Άσκησης. Η Επιτροπή Ενστάσεων, έχει την ευθύνη να ελέγξει τις ενστάσεις εφόσον υπάρχουν και να συντάξει το **Πρακτικό Επιτροπής Ενστάσεων**. Τα μέλη της Επιτροπής Ενστάσεων ορίζονται από τη Συνέλευση του ΤΕΦΑΑ, στην οποία και αναφέρονται. Η θητεία τους είναι 2ετής και μπορεί να ανανεωθεί με απόφαση της Συνέλευσης.

**7. Σεμινάριο Πρακτικής Άσκησης**

Το Σεμινάριο Πρακτικής Άσκησης πραγματοποιείται κατά το χειμερινό εξάμηνο, σύμφωνα με το πρόγραμμα το οποίο ανακοινώνεται στις αρχές κάθε ακαδημαϊκού έτους. Η παρακολούθηση του Σεμιναρίου Πρακτικής Άσκησης είναι υποχρεωτική για όσους έχουν επιλεγεί να συμμετέχουν στο Πρόγραμμα επιδοτούμενης Πρακτικής Άσκησης και συνιστά προαπαιτούμενο για την αναγνώριση του μαθήματος ΘΕ-100Επ**-**Πρακτική Άσκηση ΦΑ & Α και για την υλοποίηση του προγράμματος επιδοτούμενης Πρακτικής Άσκησης σε φορείς φυσικής αγωγής και αθλητισμού.

Το Σεμινάριο Πρακτικής Άσκησης ΦΑ & Α αποσκοπεί στην καλύτερη προετοιμασία των φοιτητών/τριών για την πρακτική άσκησή τους. Επικεντρώνεται τόσο σε οργανωτικά θέματα (π.χ. ενημέρωση για τον κανονισμό, τη διαδικασία δήλωσης-τοποθέτησης σε φορείς και τα απαιτούμενα έγγραφα) όσο και σε σημαντικά εφόδια για την υλοποίηση της πρακτικής άσκησης, λαμβάνοντας υπόψη τις ιδιαιτερότητες του εκάστοτε Φορέα Πρακτικής Άσκησης. Η ύλη του Σεμιναρίου καθώς και το περιεχόμενο του μαθήματος **ΘΕ-100Επ-Πρακτική Άσκηση ΦΑ & Α (στόχοι, μέθοδοι, προσδοκώμενα αποτελέσματα) βρίσκονται αναρτημένα στην η-Τάξη**  (<https://eclass.uoa.gr/courses/PHED620/>) και αναπτύσσονται με βάση τις ακόλουθες θεματικές ενότητες:

1. Θεμελιώδεις αρχές πρακτικής άσκησης
2. Παιδαγωγική –Ανδραγωγική στη διδασκαλία της ΦΑ & του Αθλητισμού
3. Οργάνωση & υλοποίηση προγραμμάτων άσκησης & ΦΔ για παιδιά, έφηβους και ενήλικες
4. Αρχές δια βίου άσκησης και αθλητισμού για παιδιά, έφηβους και ενήλικες
5. Δραστηριότητες ελεύθερου χρόνου & αναψυχής
6. Θέματα επικοινωνίας - Συμβουλευτική
7. Ηγετικές δεξιότητες
8. Επιχειρηματικότητα
9. Εθελοντισμός
10. Αναζήτηση πόρων
11. Αξιολόγηση – Ποσοτικές μέθοδοι
12. Αξιολόγηση – Ποιοτικές μέθοδοι
13. Εργασία Πρακτικής Άσκησης

Το Σεμινάριο Πρακτικής Άσκησης συντονίζεται από τον Επιστημονικό Υπεύθυνο και πραγματοποιείται από μέλη της Επιτροπής Πρακτικής Άσκησης ή/και άλλα μέλη του διδακτικού προσωπικού του ΤΕΦΑΑ, ανάλογα με τους φορείς στους οποίους πρόκειται να γίνει η πρακτική άσκηση.

**8. Φορείς Πρακτικής Άσκησης: Δικαιώματα και Υποχρεώσεις**

Η πρακτική άσκηση των φοιτητών/τριών του ΤΕΦΑΑ πραγματοποιείται σε φορείς που δραστηριοποιούνται σε όλο το επαγγελματικό φάσμα υλοποίησης της φυσικής αγωγής και του αθλητισμού.

Οι Φορείς Πρακτικής Άσκησης συνεργάζονται με το ΤΕΦΑΑ σε εθελοντική βάση, στο πλαίσιο του Ιδιωτικού Συμφωνητικού που συνυπογράφουν με το ΕΚΠΑ και τον εποπτευόμενο φοιτητή/τρια (βλ. άρθρο 1 & Χρήσιμα έντυπα) και με βάση τις αρχές του παρόντος Κανονισμού.

Οι Φορείς Πρακτικής Άσκησης εγγράφονται στο Σύστημα Κεντρικής Υποστήριξης της Πρακτικής Άσκησης Φοιτητών ΑΕΙ «Άτλας» (<http://atlas.grnet.gr/>) και αναρτούν σε αυτό τις διαθέσιμες θέσεις πρακτικής άσκησης για το ΤΕΦΑΑ του ΕΚΠΑ στις αρχές του χειμερινού εξαμήνου κάθε ακαδημαϊκού έτους.

Οι συνεργαζόμενοι Φορείς Πρακτικής Άσκησης δεν καταβάλλουν οικονομική ή άλλη αποζημίωση ούτε επιβαρύνονται με ασφαλιστικές καλύψεις ή άλλες παροχές προς τους φοιτητές/τριες (βλ. άρθρο 11 του παρόντος Κανονισμού). Επιπλέον, δεν δημιουργείται καμίας μορφής σχέση εργασίας ανάμεσα στους/στις φοιτητές/τριες και τους συνεργαζόμενους Φορείς.

Πιο συγκεκριμένα, **οι φορείς Πρακτικής Άσκησης δικαιούνται** να:

1. απασχολούν τους φοιτητές/τριες μέχρι 8 ώρες ημερησίως σε εβδομαδιαία βάση, σύμφωνα με το ωράριο του φορέα,
2. διακόψουν την απασχόληση του/της ασκούμενου/νης φοιτητή/τριας αν κρίνουν την εργασιακή συμπεριφορά απολύτως ακατάλληλη ή την εργασιακή του απόδοση ανεπαρκή. Σε αυτή την περίπτωση, θα πρέπει να ενημερώσουν σχετικά με γραπτή τους δήλωση τον Επιστημονικό Υπεύθυνο της Πρακτικής Άσκησης του ΤΕΦΑΑ.

Κάθε Φορέας αναλαμβάνει να διασφαλίσει τις συνθήκες που θα επιτρέψουν στους/στις φοιτητές/τριες να υλοποιήσουν την πρακτική άσκησή τους (όπως περιγράφεται στα άρθρα 2 & 3) υπό την καθοδήγηση Εργασιακού Επόπτη, στο πλαίσιο των σκοπών του Φορέα και χωρίς να παρεμποδίζεται η λειτουργία του.

Πιο συγκεκριμένα, οι Φορείς απασχόλησης για πρακτική άσκηση κατά τη διάρκεια της επιδοτούμενης Πρακτικής Άσκησης των φοιτητών/τριών **αναλαμβάνουν τις εξής υποχρεώσεις**:

1. Παρέχουν στον/στην ασκούμενο/νη φοιτητή/τρια την όσο το δυνατόν ποιοτικότερη απασχόληση και του εξασφαλίζουν αξιοπρεπείς και ικανοποιητικές συνθήκες εργασίας.
2. Υπογράφουν όλα τα απαραίτητα έγγραφα για την Έναρξη, Ολοκλήρωση και Λήξη της Πρακτικής Άσκησης ΦΑ & Α.
3. Ορίζουν τον Διοικητικό υπεύθυνο του Φορέα / Εργασιακό Επόπτη
4. Κοινοποιούν το ωράριο εργασίας του/της ασκούμενου/νης
5. Αναθέτουν τα καθήκοντα στον/στη φοιτητή/τρια, σύμφωνα με το αντικείμενο σπουδών του, και συμβάλλουν στην αρτιότερη εκπαίδευσή του.
6. Χορηγούν άδεια για λόγους ασθένειας, συμμετοχής στις εξετάσεις ή για οποιονδήποτε άλλο σοβαρό / αιτιολογημένο λόγο.
7. Ενημερώνουν τον Επιστημονικό Υπεύθυνο για οποιοδήποτε πρόβλημα προκύψει σχετικά με τον ασκούμενο/νη φοιτητή/τρια.

**9. Εργασιακός Επόπτης**

Το πρόγραμμα δραστηριοτήτων και τα καθήκοντα του φοιτητή/τριας στον Φορέα όπου πραγματοποιεί την πρακτική του άσκηση καθορίζονται από τον Ακαδημαϊκό Επόπτη σε συνεννόηση με τον διοικητικό υπεύθυνο / τον Εργασιακό Επόπτη του Φορέα.

Ο Εργασιακός Επόπτης είναι πτυχιούχος Γ΄βάθμιας εκπαίδευσης και εγγυάται την υλοποίηση της πρακτικής άσκησης στο πλαίσιο των αρχών επαγγελματικής δεοντολογίας και του παρόντος Εσωτερικού Κανονισμού. Παρακολουθεί την πρόοδο των δραστηριοτήτων και τη συνεπή παρουσία του/της φοιτητή/τριας καθ’ όλη τη διάρκεια της πρακτικής άσκησης και παρεμβαίνει συμβουλευτικά όποτε το κρίνει σκόπιμο.

Ο Εργασιακός Επόπτης βρίσκεται σε επικοινωνία με τον Ακαδημαϊκό Επόπτη του ΤΕΦΑΑ και τον ενημερώνει για ενδεχόμενη άρνηση ή αδυναμία του/της φοιτητή/τριας να τηρήσει τις δεσμεύσεις που απορρέουν από τον παρόντα Εσωτερικό Κανονισμό Πρακτικής Άσκησης. Κατόπιν τεκμηριωμένης εισήγησης, ο Εργασιακός Επόπτης μπορεί να προτείνει στον Ακαδημαϊκό Επόπτη τη διακοπή της πρακτικής άσκησης του συγκεκριμένου φοιτητή/τριας.

**10. Καθήκοντα των Φοιτητών στο πλαίσιο της Πρακτικής Άσκησης**

(α) Οι φοιτητές/τριες *με δική τους ευθύνη* ενημερώνονται για τις ανακοινώσεις που αφορούν στην πρακτική άσκηση. Η Επιτροπή Πρακτικής Άσκησης προχωρά σε ατομική ενημέρωση μόνο όταν πρόκειται για απάντηση σε γραπτό αίτημα.

(β) Μετά την υποβολή δήλωσης και την τοποθέτηση σε Φορέα, κάθε ασκούμενος δεσμεύεται να πραγματοποιήσει την επιδοτούμενη Πρακτική Άσκησή του στον συγκεκριμένο Φορέα σύμφωνα με όσα ορίζει ο παρών Εσωτερικός Κανονισμός Πρακτικής Άσκησης. Μη αιτιολογημένη αθέτηση αυτής της δέσμευσης, επιφέρει κυρώσεις: την απώλεια δικαιώματος στην πρακτική άσκηση για ένα ακαδημαϊκό έτος.

(γ) Κατά την επιδοτούμενη Πρακτική Άσκηση οι φοιτητές/τριες έχουν υποχρέωση να τηρούν με συνέπεια το ωράριο παρουσίας τους στον Φορέα (μέχρι 8ωρη απασχόληση σε πενθήμερη βάση), το οποίο έχει διαμορφωθεί σε συνεργασία από τον Ακαδημαϊκό επόπτη, τον Επόπτη και τον διοικητικά υπεύθυνο του Φορέα Πρακτικής Άσκησης, σύμφωνα με τις ανάγκες και τη φυσιογνωμία του Φορέα.

(δ) Κατά τη διάρκεια της Πρακτικής Άσκησης ΦΑ & Α οι φοιτητές/τριες έχουν υποχρέωση να εφαρμόζουν τις αρχές δεοντολογίας και επαγγελματικής συμπεριφοράς των αθλητικών επιστημόνων. Βασικά σημεία δεοντολογίας αφορούν στους τομείς:

* *Επάρκεια*: οι φοιτητές/τριες έχουν τις κατάλληλες γνώσεις να ανταποκριθούν στις ανάγκες του Φορέα Πρακτικής Άσκησης.
* *Ακεραιότητα και Υπευθυνότητα*: οι φοιτητές/τριες ενεργούν με εντιμότητα, ειλικρίνεια και δικαιοσύνη, διαχωρίζουν τις προσωπικές τους ανάγκες και αξίες από τις επαγγελματικές τους υποχρεώσεις και αποφεύγουν τις ακατάλληλες σχέσεις στον εργασιακό χώρο.
* *Σεβασμός των δικαιωμάτων και της αξιοπρέπειας των εξυπηρετούμενων*: οι φοιτητές/τριες σέβονται τα προσωπικά δεδομένα των συμμετεχόντων/ εξυπηρετούμενων, αναγνωρίζουν τις ατομικές διάφορες που οφείλονται στο φύλο, την ηλικία, τη φυλή, την εθνική και πολιτισμική καταγωγή, τη θρησκεία, τον σεξουαλικό προσανατολισμό, τις ειδικές ανάγκες και την κοινωνικό-οικονομική κατάσταση.
* *Γενικός σκοπός*: οι φοιτητές/τριες εφαρμόζουν τις ακαδημαϊκές και επαγγελματικές τους δεξιότητες για την προαγωγή της ευημερίας (σωματικής και ψυχολογικής) του ατόμου ή της ομάδας των εξυπηρετούμενων.
* *Οριοθέτηση* – *Συνέπεια*: οι φοιτητές/τριες οφείλουν να *οριοθετούν* τις ενέργειές τους μέσα στο πλαίσιο των δραστηριοτήτων που τους έχουν ανατεθεί από τον Εργασιακό Επόπτη και να είναι *συνεπείς* απέναντι στις δεσμεύσεις που απορρέουν από τους ειδικούς στόχους και τη λειτουργία του Φορέα. Σε αντίθετη περίπτωση, και κατόπιν τεκμηριωμένης εισήγησης του Εργασιακού Επόπτη, ο Ακαδημαϊκός Επόπτης δύναται να προτείνει στον Επιστημονικό Υπεύθυνο της Πρακτικής Άσκησης του ΤΕΦΑΑ την αναστολή της πρακτικής άσκησης του/της φοιτητή/τριας. Επίσης, οι φοιτητές/τριες οφείλουν να ενημερώσουν εγκαίρως τον Ακαδημαϊκό Επόπτη εάν προκύπτουν δυσκολίες ή προβλήματα στον Φορέα.

(ε) Κάθε φοιτητής/τρια έχει την ευθύνη για τη διακίνηση και την εμπρόθεσμη υποβολή των εγγράφων της επιδοτούμενης Πρακτικής Άσκησής του/της.

(στ) Οι φοιτητές/τριες πρέπει να ενημερώνουν τον/την Επιστημονικό Υπεύθυνο/νη για οποιοδήποτε θέμα προκύπτει σχετικά με την επιδοτούμενη Πρακτική Άσκηση ΦΑ & Α στον χώρο του Φορέα Πρακτικής Άσκησης.

**11. Αμοιβή και Ασφαλιστική Κάλυψη των Φοιτητών**

Η αμοιβή των ασκούμενων φοιτητών/τριών καθορίζεται από την εκάστοτε χρηματοδότηση του Προγράμματος Πρακτικής Άσκησης Φοιτητών ΕΚΠΑ.

Όσον αφορά στην ασφαλιστική κάλυψη των φοιτητών/τριών κατά τη διάρκεια της πρακτικής άσκησης, θα είναι ασφαλιστικά καλυμμένοι μέσω των πόρων του Προγράμματος Πρακτικής Άσκησης Φοιτητών. Οι φορείς δεν έχουν καμία ανάμιξη σε θέματα αμοιβής και ασφάλισης. Οι σχετικές διατάξεις των νόμων αναφέρονται στο Ιδιωτικό Συμφωνητικό Πρακτικής Άσκησης Φοιτητών του ΕΚΠΑ.

**12. ΕΓΓΡΑΦΑ**

**Αίτησης – Έναρξης – Ολοκλήρωσης και Λήξης της Πρακτικής Άσκησης**

Η Επιτροπή Πρακτικής Άσκησης του ΤΕΦΑΑ καθορίζει και τροποποιεί τη μορφή (ηλεκτρονική ή έντυπη) και το περιεχόμενο των εγγράφων – δικαιολογητικών που χρειάζονται με βάση τις απαιτήσεις του εκάστοτε Προγράμματος Πρακτικής Άσκησης και σε συνεργασία με το Κεντρικό Γραφείο Πρακτικής Άσκησης του ΕΚΠΑ (<https://grapas.uoa.gr/>).

Τα έγγραφα που απαιτούνται είναι:

**Α. Δικαιολογητικά ΑΙΤΗΣΗΣ**

1. [**ΑΙΤΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_ENARKSHS/aitisi_gia_praktiki_askisi_2021.doc) (πρωτοκολλημένη στη Γραμματεία του ΤΕΦΑΑ)
2. Αναλυτική Βαθμολογία (πρόσφατη)

Σε περίπτωση ισοβαθμίας θα ζητηθούν επιπλέον:

1. Πιστοποιητικό οικογενειακής κατάστασης

**Β. Δικαιολογητικά ΕΝΑΡΞΗΣ**

1. Το [ΙΔΙΩΤΙΚΟ ΣΥΜΦΩΝΗΤΙΚΟ ΠΡΑΚΤΙΚΗΣ ΑΣΚΗΣΗΣ ΦΟΙΤΗΤΗ/ΡΙΑΣ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_ENARKSHS/1._E-DP-06-E38.V3._Idiotiko_Symfonitiko_Praktikis_fskisis_Foititi_TEFAA.doc)
2. Το [ΑΠΟΓΡΑΦΙΚΟ ΔΕΛΤΙΟ  ΕΙΣΟΔΟΥ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_ENARKSHS/2._APOGRAFIKO_DELTIO_EISODOU.docx)
3. Τη [ΔΗΛΩΣΗ ΦΥΣΙΚΟΥ ΠΡΟΣΩΠΟΥ ΓΙΑ ΚΑΤΑΘΕΣΗ ΣΕ ΤΡΑΠΕΖΙΚΟ ΛΟΓΑΡΙΑΣΜΟ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_ENARKSHS/3._Dilosi_fysikoy_prosopoy_gia_katathesi_se_trapeziko_logariasmo.doc)
4. Ένα αντίγραφο της πρώτης σελίδας του βιβλιαρίου τραπέζης.
5. Αντίγραφο της δήλωσης των φοιτητών στο ΠΣ ΕΡΓΑΝΗ (το οποίο θα δώσει ο φορέας αφού καταχωρήσει τους/τις φοιτητές/τριες στο σύστημα ΕΡΓΑΝΗ)

Για την έναρξη της Πρακτικής Άσκησης θα πρέπει το Ιδιωτικό Συμφωνητικό Φορέα – ΕΚΠΑ να υπογραφεί σε τέσσερα (4) αντίτυπα (για συμβαλλόμενους: Φοιτητή, Φορέα, ΕΚΠΑ/ΕΛΚΕ).

Το Ιδιωτικό Συμφωνητικό συμπληρώνεται από τον/τη φοιτητής/τρια σε συνεργασία με τον διοικητικό υπεύθυνο του Φορέα Πρακτικής Άσκησης.

Ακολούθως, υπογεγραμμένα και σφραγισμένα κατατίθενται στο Γραφείο Πρακτικής Άσκησης τους ΕΚΠΑ για υπογραφή και σφραγίδα και από το ΕΚΠΑ.

Η διαδικασία αυτή θα πρέπει να ολοκληρωθεί τουλάχιστον 30 ημέρες πριν από την ημερομηνία έναρξης της επιδοτούμενης Πρακτικής Άσκησης.

**Γ. Δικαιολογητικά ΟΛΟΚΛΗΡΩΣΗΣ**

Με την ολοκλήρωση της πρακτικής άσκησής τους -και σε διάστημα δύο (2) εβδομάδων- οι φοιτητές/τριες, σε συνεργασία με τον Εργασιακό Επόπτη και τον διοικητικό υπεύθυνο του Φορέα, πρέπει να συμπληρώσουν τα εξής έγγραφα:

1. [ΒΕΒΑΙΩΣΗ ΕΚΤΕΛΕΣΗΣ ΠΡΑΚΤΙΚΗΣ ΑΣΚΗΣΗΣ ΦΟΙΤΗΤΩΝ ΑΠΟ ΤΟΝ ΥΠΕΥΘΥΝΟ ΤΟΥ ΦΟΡΕΑ ΑΠΑΣΧΟΛΗΣΗΣ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_LHKSHS/1._Bebaiosi_ektelesis_PA_apo_ton_FOREA.doc)
2. [ΕΚΘΕΣΗ ΕΠΙΔΟΣΗΣ ΑΣΚΟΥΜΕΝΟΥ ΦΟΙΤΗΤΗ ΑΠΟ ΤΟΝ ΕΡΓΑΣΙΑΚΟ ΕΠΙΒΛΕΠΟΝΤΑ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_LHKSHS/2._Ekthesi_epidosis_askoymenoy_apo_EPOPTI_FOREA.doc)
3. [ΑΝΑΛΥΤΙΚΗ ΕΚΘΕΣΗ ΠΕΠΡΑΓΜΕΝΩΝ ΤΟΥ/ΤΗΣ ΦΟΙΤΗΤΗ/ΤΡΙΑΣ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_LHKSHS/3._ESPA_Ekthesi_pepragmenon_apo_ton_foititi.doc)
4. [ΑΠΟΓΡΑΦΙΚΟ ΔΕΛΤΙΟ  ΕΞΟΔΟΥ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_LHKSHS/5._APOGRAFIKO_DELTIO_EXODOU.docx)
5. Δήλωση λήξης στο ΕΡΓΑΝΗ [το αντίγραφο δήλωσης της λήξης στο ΠΣ ΕΡΓΑΝΗ θα το λάβουν οι φοιτητές/τριες εκτυπωμένο από τον εκάστοτε Φορέα]
6. [ΥΠΕΥΘΥΝΗ ΔΗΛΩΣΗ ΦΟΙΤΗΤΗ/ΤΡΙΑΣ](http://www.phed.uoa.gr/fileadmin/phed.uoa.gr/uploads/PRAKTIKH_ASKHSH/DIKAIOLOGHTIKA_LHKSHS/7._Yp._dilosi_foititi.docx)
7. [**Υπεύθυνη Δήλωση τηλεργασίας Φορέα υποδοχής**](https://grapas.uoa.gr/fileadmin/depts/uoa.gr/grapas/uploads/university/ODIGIES/bebaivsh.docx) **(Υπογραφή και σφραγίδα Φορέα, υπογραφή Επιστημονικού Υπευθύνου)**
8. [**Ημερήσιο Πρόγραμμα Παρουσίας και Δραστηριοτήτων Ασκούμενου**](https://grapas.uoa.gr/fileadmin/depts/uoa.gr/grapas/uploads/university/ODIGIES/Programma_Paroysias_kai_Drastiriotiton_askoymenoy.doc)

Όσον αφορά στη συμπλήρωση της *Έκθεσης πεπραγμένων*, ο/η φοιτητής/τρια θα πρέπει να παρουσιάσει:

* μία αναλυτική περιγραφή του αντικειμένου ή των αντικειμένων που τους ανατέθηκαν με σαφή αναφορά στον χώρο εργασίας
* το ακριβές χρονικό διάστημα της επιδοτούμενης Πρακτικής Άσκησης ΦΑ & Α. Το χρονικό αυτό διάστημα πρέπει να συμπίπτει απόλυτα με το χρονικό διάστημα που έχει συμπληρώσει στο Ιδιωτικό Συμφωνητικό Φοιτητή.
* μία ακριβή αποτύπωση της επαγγελματικής εμπειρίας που απόκτησε, καθώς και τον χαρακτηρισμό της σε θετική ή αρνητική. Αποτύπωση, ουσιαστικά, του οφέλους που ο/η φοιτητής/τρια αποκόμισε στον συγκεκριμένο εργασιακό χώρο.
* έναν σχολιασμό και αποτύπωση του βαθμού ικανοποίησης τόσο από τον χώρο εργασίας όσο και από τους ανθρώπους με τους οποίους συνεργάστηκε εκεί.
* τον βαθμό ικανοποίησης από την προβολή του Προγράμματος Πρακτικής Άσκησης.
* τον βαθμό ικανοποίησης από την ενημέρωση από τους συντελεστές υποστήριξης του Προγράμματος.

Τα έντυπα καθώς και τις οδηγίες για τη συμπλήρωση, διακίνηση και υποβολή τους θα τα βρουν οι φοιτητές/τριες στη σελίδα Πρακτικής Άσκησης του ΤΕΦΑΑ (<http://www.phed.uoa.gr/proptyxiakes-spoydes/praktiki-askhsh.html>)

Η ακαδημαϊκή αξιολόγηση και αναγνώριση της επιδοτούμενης Πρακτικής Άσκησης γίνεται με εισήγηση από τον Επιστημονικό Υπεύθυνο και επικυρώνεται από τη Συνέλευση του ΤΕΦΑΑ. Η διεκπεραίωση των εντύπων που αφορούν στην επιδοτούμενη Πρακτική Άσκηση (Πρόγραμμα ΕΣΠΑ) γίνεται μέσω του κεντρικού Γραφείου Πρακτικής Άσκησης του ΕΚΠΑ (<http://grapas.uoa.gr/>).

Η καταχώρηση της επιδοτούμενης Πρακτικής Άσκησης στην Ηλεκτρονική Γραμματεία (My-studies) γίνεται στις καθιερωμένες εξεταστικές περιόδους κάθε ακαδημαϊκού έτους και μόνο σε αυτές.

Απαραίτητη προϋπόθεση είναι να έχουν δηλώσει οι ενδιαφερόμενοι το μάθημα επιλογής: *ΘΕ-100Επ-Πρακτική Άσκηση Φυσικής Αγωγής & Αθλητισμού* στο τρέχον ακαδημαϊκό έτος υλοποίησης της πρακτικής άσκησης.

**13. Επικοινωνία**

**Γραφείο Πρακτικής Άσκησης ΤΕΦΑΑ**

Επιστημονική Υπεύθυνη Επίκουρη Καθηγήτρια Α. Δανιά

Αλκμήνης 9, Δάφνη, ΤΚ. 172 37, 4ος όροφος

**Τηλ**. 201- 727 6141 **e-mail**: [praktiki-kariera@phed.uoa.gr](mailto:praktiki-kariera@phed.uoa.gr)

**URL**: <http://www.phed.uoa.gr/proptyxiakes-spoydes/praktiki-askhsh.html>

**Γραφείο Πρακτικής Άσκησης**

**Εθνικό και Καποδιστριακό Πανεπιστήμιο Αθηνών**

Δημήτρης Αδάμος **e-mail**: [dadamos@elke.uoa.gr](javascript:void(0)) **URL**: <http://grapas.uoa.gr/>

Έλλη Μεϊμάρη **e-mail:** [emeimari@uoa.gr](javascript:void(0))

**Χρήσιμα έντυπα** - <http://www.phed.uoa.gr/proptyxiakes-spoydes/praktiki-askhsh.html>

Όλα τα απαραίτητα έντυπα καθώς και οδηγίες για τη συμπλήρωσή τους βρίσκονται αναρτημένα στη σελίδα του Τμήματος (<http://www.phed.uoa.gr/proptyxiakes-spoydes/praktiki-askhsh/entypa.html>) και έχουν επικαιροποιηθεί με την απόφαση 8/2/2019 της Συνέλευσης του ΤΕΦΑΑ. Τα έντυπα θα συμπεριληφθούν στον Οδηγό Σπουδών (στην έντυπη και την ηλεκτρονική μορφή του).

Τελευταία αναθεωρημένη έκδοση: Φεβρουάριος 2019